b"\n_START_ARTICLE_\nJordaan\n_START_PARAGRAPH_\nJordaan on Hollandi pealinna Amsterdami linnaosa, mis paikneb kesklinnast l\xc3\xa4\xc3\xa4nes. Jordaani idapiiriks on Prinsengracht ja l\xc3\xa4\xc3\xa4nepiiriks Lijnbaansgracht.\n_START_SECTION_\nNime p\xc3\xa4ritolu\n_START_PARAGRAPH_\nNimi Jordaan arvatakse tulevat prantsuskeelsest s\xc3\xb5nast jardin 'aed', sest selle linnaosa esimesed elanikud olid protestantidest hugenotid, kes p\xc3\xb5genesid 16. ja 17. sajandil oma kodumaalt Hollandisse. Prantsuse p\xc3\xa4ritolule osutab ka asjaolu, et paljud selle linnaosa t\xc3\xa4navad ja kanalid on nimetatud puude ja lillede j\xc3\xa4rgi. Teise levinud seletuse kohaselt on Jordaani linnaosa oma nime saanud s\xc3\xb5na joden j\xc3\xa4rgi, mis m\xc3\xa4rgib hollandi keeles juute, sest see piirkond oli populaarne ka juutidest p\xc3\xb5genike seas.\n_START_SECTION_\nAjalugu\n_START_PARAGRAPH_\nJordaan on rajatud 17. sajandil t\xc3\xb6\xc3\xb6lisklassi ning prantsuse, inglise, hispaania jt riikide immigrantide tarbeks. Kuna piirkond oli asustatud vaestega, siis otsustasid linnav\xc3\xb5imud j\xc3\xa4tta selle 1610. aasta linnaplaneeringust v\xc3\xa4lja. Seet\xc3\xb5ttu pole Jordaani puhul j\xc3\xa4rgitud ranget linnakorralduskava, vaid t\xc3\xa4navad paiknevad seal, kus varem olid polderkuivenduskanalid._NEWLINE_19. sajandi teiseks pooleks oli Jordaanist kujunenud linna \xc3\xbcks keerulisimate oludega piirkondi, sest seal paiknes linna t\xc3\xb6\xc3\xb6lisklass. Jordaani elanikud teenisid leiba peamiselt lastijate ja tehaset\xc3\xb6\xc3\xb6listena, t\xc3\xb6\xc3\xb6tades dokkidel, ladudes, tehastes jm. Aastal 1900 oli Jordaanis ligikaudu 80 000 elanikku. Kuna majad olid v\xc3\xa4ikesed, lisaks puudus neis kanalisatsioon ja tsentraalne joogivesi, siis olid elutingimused rasked._NEWLINE_Jordaani elanikkonda t\xc3\xb5i muutuse kinnisvarahindade h\xc3\xbcppeline kasv 1970. aastate l\xc3\xb5pus ja 1980. aastate alguses, sundides keskklassi inimesi otsima elamispindu v\xc3\xa4ljastpoolt.\n_START_SECTION_\nT\xc3\xa4nap\xc3\xa4ev\n_START_PARAGRAPH_\nT\xc3\xa4nap\xc3\xa4eval on Jordaan \xc3\xbcks n\xc3\xb5utumaid linnaosi, kus elada."